MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 92/23/EØF om dæk til motorkøretøjer og påhængskøretøjer samt om montering heraf

1. Hidtidigt sagsforløb

- Forslaget sendt: 10.12.1997 (dokument KOM(1997) 680 endelig udgave - 1997/348 COD af 10.12.1997)

- Dato for Europa-Parlamentets udtalelse ved førstebehandlingen: 18.2.1998

- Dato for Det Økonomiske og Sociale Udvalgs udtalelse: 27.5.1998

- Dato for vedtagelse af den fælles holdning: 13.4.2000

2. Formål med Kommissionens forslag

Formålet med direktivforslaget er at begrænse rullestøj fremkaldt ved dækkenes kontakt med vejbanen. Sammen med de foranstaltninger, der allerede er gennemført for at begrænse støjemissionerne fra køretøjers mekaniske dele, vil disse nye foranstaltninger være med til at bekæmpe støj fra vejtrafik, uden derved at reducere trafiksikkerheden og uden at gribe voldsomt forstyrrende ind på dækmarkedet. Forslaget er en opfølgning af bestemmelserne i artikel 4, stk. 2, i direktiv 92/97/EØF om ændring af direktiv 70/157/EØF vedrørende tilladt støjniveau og udstødningssystemer for motorkøretøjer.

3. Bemærkninger til den fælles holdning

3.1. Generelle bemærkninger til den fælles holdning

Rådet har i sin fælles holdning kun foretaget større ændringer i forhold til Kommissionens oprindelige forslag i artikel 3.

Der er foretaget følgende ændringer i den fælles holdning:

- I artikel 1 er definitionen af "dæk" ændret, således at pigdæk ikke er omfattet af direktivets bestemmelser. Også anvendelsesområdet er afgrænset tydeligere, idet dæk, som er beregnet til montering på køretøjer, der er taget i brug første gang inden den 1. oktober 1980, og meget store dæk ikke er omfattet af støjkravene.

- I artikel 1, stk. 6, og artikel 2 er datoerne for gennemførelse og obligatorisk anvendelse af bestemmelserne ændret lidt, således at der bliver tilstrækkeligt spillerum til gennemførelse af de administrative og tekniske procedurer.

- I artikel 3 har Rådet indsat en bestemmelse om, at Kommissionen inden 2 år efter offentliggørelsen af direktivet ændrer direktiv 92/23/EØF med henblik på at indføre vejgrebsprøver for dæk (stk. 1) og inden 4 år forbedrer sikkerhed, miljøbeskyttelse og energibesparelser (stk. 2). Efter Kommissionens opfattelse hører stk. 1 ikke hjemme i det foreliggende direktiv. Hvad stk. 2 angår finder Kommissionen, at bestemmelsen er i strid med dens eneret på at fremsætte forslag til lovgivning.

- I bilag I er de tekniske specifikationer gjort mere præcise, således at resultaterne bliver mere pålidelige, og der er indsat et nyt tillæg om, hvilke oplysninger prøverapporten skal indeholde (tillæg 2). Rådet har desuden åbnet mulighed for, at dækfabrikanters laboratorier indtil den 31. december 2005 kan anerkendes som godkendte prøvningslaboratorier i henhold til artikel 14, stk. 1, nr. i), i direktiv 70/156/EØF.

- Der er indsat et nyt bilag VI med en beskrivelse af prøvebanens fysiske beskaffenhed og anlæggelse; det er baseret på en ISO-standard.

3.2. Den videre behandling af Europa-Parlamentets forslag fra førstebehandlingen

Europa-Parlamentet har afgivet sin udtalelse uden debat og uden ændringsforslag.

4. Konklusioner

Eftersom Rådet har vedtaget sin fælles holdning enstemmigt, kan Kommissionen på nuværende tidspunkt blot tage den fælles holdning til efterretning.